Jurík, Beáta, poslankyňa NR SR (2024-06-12):
Ďakujem za slovo, pán predsedajúci. Začnem možno tak trochu netradične, dve p... strelené, asi bojujú za LGBT. Vy hyeny si nezaslúžite ani desatinu z toho platu, čo máte. Nechápem, prečo sa pretŕčajú tieto špinavé fašistické k... choďte hm, hm, Sorošovi do Ameriky a nám dajte pokoj. Nech sa ide... a bude po tehotenskom brušku. Pliaga sa rozmnožuje! Priviazať ťa o strom, ty krava vymletá! Arogantná, namyslená p... napľuť na teba! Skap aj s deťmi do rána! Ste šokovaní? Nuž tieto a ďalšie komentáre nesvietia len pod vašimi príspevkami, ale aj pod príspevkami žien, či už novinárok, aktivistiek, umelkýň, ale aj nás političiek a ďalších z verejného, ale aj neverejného priestoru. Takto vyzerá náš online priestor, v ktorom žijú alebo teda skôr prežívajú, vážení kolegovia, kolegyne, aj vaše dcéry, sestry, matky. Prečo moje slová akcentujem hlavne na ženy, hoci áno, viem, že aj muži si to zažívajú a aj vy, ktorí tu sedíte dozaista. Nuž, my ženy zažívame násilie skutočne častejšie a v intenzívnejšej forme práve preto, že sme ženy. A to nehovorím ja, ale dáta. Cieľom online násilia je, podobne ako pri tom offline násilí, nás ženy umlčať, podriadiť. To platí špeciálne v prípade verejne známych žien, no nielen. A napriek tomu, že už roky čelíme takzvanej pandémii násilia a že špeciálne jeho online forma sa aj po covide šíri takmer bezprecedentnou rýchlosťou a silou, doteraz jeho riešenie nebolo prioritou žiadnej vlády, hoci to mnohé deklarovali v programových vyhláseniach. Doteraz sa tejto téme skutočne nikto nevenoval, asi až do 15. mája. Až 15. mája sme si ako spoločnosť uvedomili, ako veľmi nebezpečné je aj online násilie. Je rok 2024 a my tu stále máme veľmi obsolentnú právnu úpravu, ktorej zmenu nepovažoval za prioritnú ani minister Susko pri zmene zákona. My sme mu pritom hneď niekoľko konkrétnych riešení ponúkali prostredníctvom pozmeňovacích návrhov, nemal o ne záujem. Aj vy ako koalícia ste ich vtedy všetky odmietli. A nie preto, že by neboli dobré, to sami dobre viete, ale preto, že aj hoci v tomto pléne sedí konštruktívna opozícia, tak konštruktívnu koalíciu by sme tu asi hľadali márne. Snáď raz. A možno teraz prišiel ten čas na to, aby sme sa konečne správali zodpovedne a aby sme sa na niečom dobrom aj zhodli. Aj preto, že to doteraz nikto nepovažoval skutočne za tému, sledujeme, ako sa iné európske štáty neustále posúvajú vpred, zatiaľ čo my stagnujeme. Prečo? No, lebo priority tých vlád, a nebudem ich teda menovať, ale všetci vieme, boli doteraz niekde inde. Aj preto sme už na predchádzajúci schôdzu, pretože toto nie je nejaký emotívny návrh, ktorý by prišiel na poslednú chvíľu, on tu už je od minulej schôdze, predložili teda tento návrh, ktorý efektívne ochráni osoby, nielen ženy, ale aj mužov, pred rôznymi formami rodovo podmieneného násilia vrátane toho kybernetického. Náš návrh napríklad opätovne zahŕňa aj zavedenie nového prečinu sexuálneho obťažovania do Trestného zákona, pretože v ňom stále absentuje, a je skutočne potrebné doplniť ten Trestný zákon. Ale dopĺňame napríklad aj skutkovú podstatu zločinu týrania blízkej osoby o kontrolu alebo monitorovanie každodenných aktivít. Nič, čo by ktokoľvek v tejto miestnosti nemohol nepodporiť, respektíve nič, s čím by ktokoľvek z tejto miestnosti mal mať akýkoľvek problém alebo nejakú zásadnú príčinu, prečo to odmietnuť. Jedine, samozrejme, že by vám nezáležalo na ochrane ľudí, najmä, no nie výlučne žien, ale v konečnom dôsledku aj vás samých na internete. A vy veľmi dobre viete, aké to je, keď zažívate násilie, nadávky a vyhrážky týkajúce sa vás samých. Je však rozdiel medzi tým, že keď to zažívajú iní ľudia a keď to zažívame my politici, političky, pretože napriek tomu, že my sme verejne exponované osoby, tak máme zároveň aj isté privilégiá. Vy ste si všimli násilie až po tom 15. máji, uvedomili ste si, čo to je žiť v nebezpečenstve, až keď ste sa v ňom ocitli vy sami. A ja si myslím skutočne, že je teraz čas zamyslieť sa nad tým, že či s tým ideme niečo robiť, a vravím konštruktívne, vecne, a či to nejako spoločným spôsobom opravíme, alebo či to opäť len odsunieme na druhú koľaj a potom sa niekedy zas budeme čudovať, že čo všetko to násilie nielen na nás, ale aj na iných ľuďoch spôsobuje. A teda rozdiel, aby som dokončila túto myšlienku, medzi tým, že keď si zažívame toto násilie my a keď si ho zažívajú takpovediac bežní ľudia alebo teda tí, ktorí nie sú verejne exponovaní, je ten, že my môžeme požiadať o ochranu, a to niekoľkí z nás, z vás dokonca aj urobili. Keď o takú ochranu žiada bežný človek, pretože sa mu niekto neustále vyhráža alebo že ho prenasleduje online, tak jednoducho policajti s tým často nemajú veľmi čo robiť, aj keď to prejde už za určitú hranicu, tak nemáme jednoducho dostatočnú právnu úpravu na to, aby sa tento problém, ktorý môže v najhorších prípadoch vyústiť napríklad často v prípade žien do znásilnenia alebo dokonca do vraždy, jednoducho nemáme na to mechanizmus, akým by sme ľudí ochránili. A vzhľadom na veľké riziko, ktorému dnes ženy, a nielen teda ženy, čelia vo verejnom priestore, a opäť nielen v tom, nielen keď sú teda exponované, vrátane toho online priestoru, je potrebné prijať do nášho právneho úpra... do nášho právneho systému také úpravy, ktoré nielen pomôžu obetiam a preživším násilia domôcť sa spravodlivosti, ale zároveň budú pôsobiť aj preventívne. To znamená, že vyšlú jasný signál o tom, že čo je a čo nie je v tejto spoločnosti akceptovateľné. Napríklad aj preto, aby si ľudia s veľkým počtom sledujúcich uvedomili, že nie je okej vystaviť lynču herečku, novinára alebo akúkoľvek inú osobu. Je to nebezpečné. Súčasný zákon už pokrýva niektoré formy online násilia, konkrétne napríklad prostredníctvom trestného činu nebezpečné elektronické obťažovanie, avšak túto úpravu nepovažujeme za dostatočnú, nakoľko nepokrýva všetky formy a nie v dostatočnom rozsahu. Aktuálne znenie skutočne znižuje, ak nie úplne minimalizuje šancu domôcť sa v niektorých prípadoch spravodlivosti. Z tých zmien, ktoré navrhujeme, by som veľmi stručne vypichla dva príklady. Navrhujeme zmenu § 360a nebezpečné prenasledovanie, ktoré rozširujeme explicitne aj o online priestor, a viem, že toto je napríklad paragraf, ktorý sa dotkol aj niektorých koaličných kolegov. Zároveň navrhujeme zmenu § 360b, čo je nebezpečné elektronické obťažovanie, a to dopĺňame o niekoľko bodov, napríklad aj o situáciu, v ktorej nejaká osoba úmyselne v online priestore nasmeruje veľký počet ľudí voči inej osobe a vystaví ju takému online lynču. Teraz, keďže tak trochu pochybujem, že ste sa oboznámili s dôvodovou správou, by som rada prečítala jej časť, a teda špeciálne dáta, lebo ja sa celkom rada riadim dátami, na rozdiel od predchádzajúcich navrhovateľov, ako spomínal aj kolega Dubéci. Tak dopĺňame teda napríklad Trestný zákon o sexuálne obťažovanie. Toto sexuálne obťažovanie je taktiež formou rodovo podmieneného násilia a náš antidiskriminačný zákon z roku 2004 ho definuje v § 2a ods. 4 a 5 ako formu diskriminácie. Z tejto úpravy, tak ako je teda obsiahnutá v antidiskriminačnom zákone, vychádza aj nami navrhovaná úprava, avšak my to teda vkladáme do Trestného zákona, pretože si predstavte, že trestné právo ako také s týmto, s týmto pojmom pracuje, avšak samo ho neobsahuje. Trestný zákon ho neobsahuje, a preto je dôležité to tam doplniť. Popri už existujúcich civilných sankciách, ktoré teda vyplývajú z toho antidiskriminačného zákona, navrhujeme, aby sme priradili alebo teda pridali do Trestného zákona tento prečin sexuálneho obťažovania. Z výskumov totiž vyplýva, že sú to najmä ženy, ktoré vo väčšej miere zažívajú sexuálne obťažovanie, avšak obeťou takéhoto typu nežiaduceho a nevhodného správania môže byť akákoľvek iná osoba vrátane mužov. Podľa celoeurópskeho prieskumu agentúry pre základné práva z roku 2014, ktorý sa venoval násiliu na ženách, zažilo na Slovensku sexuálne obťažovanie až 49 % žien a dievčat vo veku od 15 rokov, zatiaľ čo za posledných dvanásť mesiacov to bolo cez 29 %. Šesť najzávažnejších foriem sexuálneho obťažovania zažilo 40 % žien a dievčat. Taktiež najnovší prieskum sexuálneho obťažovania zrealizovaný Inštitútom pre výskum práce a rodiny v rámci národného projektu prevencie a eliminácie rodovej diskriminácie taktiež potvrdil, akým závažným problémom je sexuálne obťažovanie a konkrétne sa s ním teda stretla viac ako polovica, 54 % slovenskej populácie, a viac ako dve tretiny žien, najmä mladších ako 34 rokov. Z prieskumu tiež vyplynulo, že fyzického neželaného sexuálneho správania, ako aj sexuálneho nátlaku sa podľa respondentov a respondentiek dopúšťajú blízki ľudia, ako aj cudzí ľudia, pričom všetky typy sexuálneho obťažovania zažilo až 6 % populácie. Čiže všetky tie typy rôzne, ktoré tam máme. Prieskum taktiež ukázal, že len štvrtina obetí sexuálneho obťažovania alebo zneužívania sa so svojou skúsenosťou niekomu zdôverila, najčastejšie blízkej osobe. Hlavnými faktormi nenahlasovania, a mali sme tu takú veľmi nepríjemnú debatu o nenahlasovaní trestných činov, sú podobne teda ako aj v prípade znásilnenia najmä nedôvera a pocit hanby, stigma, ale aj nedostatočná právna odpoveď, netrestanie či zľahčovanie obťažovania v spoločnosti. Aj preto viac než 94 % respondentov a respondentiek uviedlo, že by mala existovať zákonná možnosť postihovať sexuálne obťažovanie na verejnosti aj vzhľadom na veľký počet incidentov. Nami navrhovaná úprava je odporúčaná aj medzinárodnými dokumentmi v oblasti násilia a jej efektivitu tiež potvrdzuje dobrá prax iných členských štátov. Sexuálne obťažovanie je totiž veľmi závažným zásahom do ľudskej dôstojnosti, z adekvátnej odpovede môže vyústiť do závažnejších foriem násilia, trestných činov, napríklad teda už spomínanému znásilneniu alebo v najhorších prípadoch ku vražde. Čo sa týka toho kybernetického násilia, tak z výskumov vyplýva, že každá tretia žena zažije vo svojom živote nejakú formu násilia a napriek pomerne novému rastúcemu javu internetového prepojenia sa odhaduje, že každá desiata žena vo veku nad 15 rokov už zažila nejakú formu kybernetického násilia. Prístup k internetu sa stáva čoraz dostupnejší, zároveň teda ľudia považujú aj za akési nové ľudské právo, je preto mimoriadne dôležité zabezpečiť, aby bol aj online priestor bezpečným pre všetky osoby vrátane žien a dievčat. Je taktiež veľmi potrebné pripomenúť, že online násilie sa riadi rovnakými mocenskými vzorcami a spôsobmi konania ako offline násilie. Je však uľahčené technológiami a často sprevádza aj iné formy násilia, teda tie offline. Aj preto údaje z prieskumu agentúry FRA ukazujú, že 77 % žien, ktoré zažili kybernetické obťažovanie, sa stretlo aj s minimálne jednou formou sexuálneho a/alebo fyzického násilia zo strany intímneho partnera a sedem z desiatich žien, ktoré zažili kybernetické sledovanie, sa stretlo aj s minimálne jednou formou fyzického a/alebo sexuálneho násilia zo strany intímneho partnera. 11 % žien dostalo nevyžiadané urážlivé sexuálne ladené emaily alebo SMS správy, alebo nevhodné urážlivé návrhy na sociálnych sieťach, 5 % žien v EÚ sa stretlo s jednou alebo viacerými formami kybernetického prenasledovania už od veku 15 rokov. Z výskumov tiež vieme, že ženy sú, podobne ako pri iných formách rodovo podmieneného násilia obeťami kybernetického násilia neúmerne viac ako muži. Napríklad podľa prieskumu vyše deväťtisíc nemeckých používateľov internetu vo veku od desať do päťdesiat rokov obeťami online násilia a teda prevažne sexuálneho obťažovania a kybernetického prenasledovania boli s výrazne vyššou pravdepodobnosťou ženy než muži a vplyv týchto foriem násilia bol pre obete ešte traumatizujúcejší. Toto potvrdzuje aj fakt, že hoci sa muži pravdepodobne o niečo viac stretávajú s takými miernejšími formami online obťažovania, napríklad urážlivé komentáre a ponižovanie, ženy, a najmä teda tie vo veku od osemnásť do dvadsaťštyri rokov, sa neúmerne stretávajú so závažnými druhmi ako kybernetické prenasledovanie a online sexuálne obťažovanie. Kybernetické násilie taktiež ako offline násilie môže mať teda rôzne formy. Rôzne formy, ktoré majú rôzny vplyv na obete tohto násilia a môžu skutočne neprimeraným spôsobom zasiahnuť do súkromného, ale aj pracovného života. Môže sa teda jednať o kybernetické prenasledovanie, nedobrovoľnú pornografiu, alebo možno to poznáte pod pojmom porno z pomsty, rodovo motivované urážky a obťažovanie či podnecovanie k nenávisti, odsudzovanie za prejav sexuality, nevyžiadanú pornografiu, vyhrážanie sa, zverejňovanie osobných údajov a ďalšie, napríklad aj online sexuálne vydieranie. Kybernetické prenasledovanie aj obťažovanie sú často kombinované s inými formami tradičného offline prenasledovania a obťažovania a môžu tiež vyústiť aj do napadnutia či iných veľmi závažných činov a už som spomínala teda aj tie najhoršie prípady. Aj preto je nutné skutočne upraviť náš právny rámec tak, aby pôsobil preventívne a zároveň aby poskytol dostatočnú ochranu a pomoc osobám, ktoré túto formu násilia už zažili alebo zažívajú. Ako som už hovorila, tento náš zákon pomôže každému. Ja som sa síce teda špeciálne venovala ženám, ale vždy som sa snažila prízvukovať, že nielen ženy, hlavne, no nie výlučne ženy sú obeťami tohto násilia, ale pomôže teda aj mužom, či už teda verejne známym ľuďom, alebo aj tým neznámym, respektíve osobám, ktoré nie sú verejne exponované. Zároveň, a to je potrebné prízvukovať, Slovenské národné stredisko pre ľudské práva v dokumente Individuálne podanie Slovenského národného strediska pre ľudské práva k štvrtému preskúmavaniu Slovenskej republiky v rámci univerzálneho periodického hodnotenia v Rade OSN pre ľudské práva z októbra 2023 uvádza, že v roku 2022 a 2023, sú to teda skutočne čerstvé dáta, vykonalo prieskumy týkajúce sa špecificky bezpečnosti ľudí, ktorí sa nejakým spôsobom angažujú v ochrane ľudských práv, špeciálne teda tým, ktorí sa venujú napríklad ochrane reprodukčných práv alebo queer právam, a z ich strany boli teda reportované obťažovanie, online vyhrážanie, organizované zosmiešňujúce kampane a nenávistná rétorika vrátane teda toho, že toto sa dialo zo strany vrcholových politikov, cirkevných alebo verejných autorít, a tieto útoky zahŕňali útoky na ich skutočnú alebo domnelú identitu a boli veľmi nebezpečné, pretože mohli a v niektorých prípadoch aj vyústili do fyzického násilia. Aj preto slovenské národné stredisko odporúča zlepšiť bezpečnosť či už teda novinárov, novinárok, ochrancov, ochrankýň ľudských práv, ale aj ďalších ľudí, ktorí pôsobia vo verejnom priestore, napríklad aj prostredníctvom zavedenia právnych garancií ochrany. Takéto zmeny, aj teda tú, ktorú navrhujeme my s kolegyňami, obsahuje aj nová smernica Európskej únie o prevencii a boji s násilím na ženách, ktorá sa špeciálne zamerala na online násilie, a to je napríklad rozdiel s Istanbulským dohovorom, ktorý táto Národná rada pred pár rokmi odmietla, pretože nakoľko sa jedná o nový nástroj, tak sa skutočne špeciálne venuje aj tomuto narastajúcemu fenoménu online násilia, pretože na pôde Európskej únie si legislatívci uvedomujú, ako veľmi nebezpečné je toto násilie a do čoho môže vyústiť. O niekoľko mesiacov budeme musieť túto smernicu aj my transponovať, avšak niektoré z tých zmien vrátane teda tejto, ktorú navrhujeme, môžeme prijať už dnes. A hovorím, sú to skutočne zmeny, ktoré pomôžu ženám, ale aj vám mužom, pomôžu nielen verejne exponovaným osobám, ale všetkým ľuďom, komukoľvek, kto sa vyjadrí v online priestore a zažije tam následne násilie, napríklad teda aj obťažovanie. Pomôžu skutočne vašim dcéram, vnučkám, možno manželkám, ktoré postnú nejakú fotku na sociálne siete a možno aj preto, že sú z vašej rodiny, sa pod tou fotkou strhne veľká vlna násilia, na ktorú nie je možné v súčasnej právnej úprave odpovedať. Na záver by som chcela vyzvať všetkých ľudí, ale špeciálne tých, ktorí majú najmä v online priestore popularitu a veľa followerov a followeriek, vaše slová, ktoré sú vyslovené alebo aj napísané, majú skutočne veľkú moc a online násilie, ktoré môže byť ich dôsledkom, sa môže pretaviť do offline násilia a v najhoršom prípade aj do tragédie. Preto vás prosím, tá moc, ktorú máte v rukách, pretože vládnete tým sociálnym sieťam a tomu online priestoru, musí ísť ruka v ruke so zodpovednosťou. Ďakujem. (Potlesk.)